Driftsstyret

Velforeningen for Bøylestad og Bøylefoss Bøylestad 03.05.2025

Statsforvalteren i Agder

Spørsmål om gyldighet av vedtak i Fylkesutvalget i Agder

angående regulering og bygging av ny vei til Bøylestad Industriområde

Driftsstyret har behov for å lufte sine bekymringer angående følgende vedtak gjort av flertallet i Fylkesutvalget 23. april i år:

*Fylkesutvalget mener det i tråd med tilbakemelding fra departementet at det kun bør lages en reguleringsplan for eksisterende vei til Bøylestad. Fylkesutvalget mener det bør utarbeides en reguleringsplan med punktutbedringer som beskrevet i notat fra fylkeskommunedirektør.*

Fylkeskommunedirektørens hadde følgende forslag til vedtak:

 *Fylkeskommunen setter av 4 mill. kroner til arbeid med kommunedelplan for oppgradert veg mot Bøylestad.*

Slik Driftsstyret ser dette vedtaket, er det et forsøk på å omgå et vedtatt rekkefølgekrav fra Kommunal- og distriktsdepartementet. Vedtaket setter til side alle føringer fra Statsforvalteren i Agder. Det strider mot Froland kommunes arealplan og fylkespolitikerne lytter ikke til egen administrasjon.

Fylkesutvalget setter seg over alle andre instansers råd og krav, og vil kun rette ut noen svinger og bygge noen møteplasser. De vil altså IKKE regulere hele veien, men foreta en punktregulering stikk i strid med KDD sine krav.

Dette vedtaket er møtt med sjokk og vantro i befolkningen langs veien og i området. Bøylestadveien er i dag i elendig forfatning, smal, svingete og går gjennom gårdstun slik kjerreveier har gjort historisk sett. Når utbygger sier de skal bygge Norges grønneste industriområde, hvor de har lovet 700 arbeidsplasser, skal vi da ha en livsfarlig vei uten noen form for gang- og sykkelsti til å betjene et av Norges større industriområder?

KDD har også i brev av 27.02.2025 presisert at ny vei skal detaljreguleres uavhengig av om ny vei eller eksiterende vei brukes.

Driftsstyret ber derfor Statsforvalteren i Agder vurdere lovligheten av vedtaket i Fylkesutvalget.

Mvh.

Driftsstyret for Bøylestad og Bøylefoss ved leder Odd Egil Tjøstheim

Kopi KDD